CHEWA คาดครึ่งปีหลังพลิกกำไร ดันรายได้ตามเป้ารับ 3 โครงการใหญ่ 3.8 พันลบ.
CHEWA คาดครึ่งปีหลังพลิกกำไร ดันรายได้ตามเป้ารับ 3 โครงการใหญ่ 3.8 พันลบ.
13 ส.ค. 2563

นายบุญ ชุน เกียรติ กรรมการผู้จัดการ บริษัท ชีวาทัย จำกัด (มหาชน) หรือ CHEWA เปิดเผยว่า ในช่วงครึ่งปีหลังของปีนี้  บริษัทมีโครงการใหม่ซึ่งคาดว่าจะสามารถโอนกรรมสิทธิ์ได้ 3 โครงการ มูลค่าโครงการรวม 3,793 ล้านบาท โดยมาจากโครงการชีวาโฮม รังสิต-ปทุม มูลค่าโครงการ 1,093 ล้านบาท โครงการชีวาทัย เกษตรนวมินทร์ มูลค่าโครงการ 1,700 ล้านบาท และโครงการชีวาทัย เรสซิเดนซ์ ทองหล่อ มูลค่าโครงการ 1,000 ล้านบาท
นอกจากนี้หากการขายโรงงานสำเร็จรูปให้เช่าของบริษัท จำนวน 10 โรง สำเร็จจะได้รับเงินในช่วงไตรมาส 3/2563 (ปัจจุบันอยู่ระหว่างการทำ Due Diligence)  ทั้งนี้คาดว่าจะส่งผลให้ผลประกอบการของบริษัท พลิกกลับมามีกำไรได้ จากรายรับในส่วนดังกล่าวและรายได้ของบริษัทยังคงเป็นไปตามเป้าที่วางไว้
ด้านแผนธุรกิจในไตรมาส 2 บริษัทได้ปรับรูปแบบการขายโดยเน้นทางตลาดออนไลน์มากขึ้น ซึ่งช่วยกระจายช่องทางการขายเพิ่มขึ้นและตอบโจทย์กับยุคสมัยที่เปลี่ยนไป หลังจากที่บริษัทได้รับผลกระทบจากการแพร่ระบาดของโควิด 19 ส่งผลให้อุตสาหกรรมอสังหาริมทรัพย์มีการหยุดหรือเลื่อนกิจกรรมทางการตลาดออกไป ทำให้ผู้เข้าเยี่ยมชมโครงการของบริษัทลดลง
สำหรับผลการดำเนินงานของบริษัทฯ ในไตรมาส 2/2563 บริษัทและบริษัทย่อย มีรายได้รวมอยู่ที่ 331.20 ล้านบาท  เพิ่มขึ้น 54.47 ล้านบาท หรือคิดเป็นเพิ่มขึ้น 19.68% โดยรายได้ส่วนใหญ่มาจากการโอนกรรมสิทธิ์ของโครงการแนวราบขยายตัวเพิ่มขึ้นสูงถึง 134.23% เมื่อเทียบกับช่วงเดียวกันของปีก่อน แต่เนื่องจากอัตรากำไรขั้นต้นจากการขายอสังหาฯ ที่ลดลงจาก 25.61% เป็น 21.17%  จึงส่งผลให้ไตรมาส 2/2563 บริษัทมีผลขาดทุนสุทธิ อยู่ที่ 11.32 ล้านบาท หรือขาดทุนลดลงจากงวดเดียวกันของปีก่อน 1.88 ล้านบาท หรือขาดทุนลดลง 14.24%
“ในช่วงครึ่งปีหลังของปีนี้ บริษัทคาดว่าจะสามารถฟื้นตัวกลับมามีกำไรได้อีกครั้ง หลังจากช่วงครึ่งปีแรกบริษัท ได้รับผลกระทบจากโควิด 19 ส่งผลให้มีลูกค้าเข้าเยี่ยมชมโครงการลดลง ประกอบกับโครงการส่วนใหญ่ของบริษัทจะสามารถรับรู้รายได้ได้ในช่วงไตรมาส 4  ซึ่งยังมั่นใจว่าทั้งปีบริษัทสามารถทำรายได้เป็นไปตามเป้าที่วางไว้ ” นายบุญ ชุน เกียรติ  กล่าว